17. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 386 της 4/8 Ιουν. 1968 (ΦΕΚ Α΄ 128)  Περί καθορισμού του ποσού του καταβλητέου εφ’ άπαξ βοηθήματος υπό του Επικουρικού Ταμείου Υπαλλήλων Αστυνομίας Πόλεων εις τον Αρχηγόν και Υπαρχηγόν Αστυνομίας και αυξήσεως των καταβαλλομένων ιδίων βοηθημάτων εις τους εξερχομένους της υπηρεσίας μετόχους τούτου. Έχοντες υπ’ όψει: 1)τας διατάξεις: α)του άρθρ. 11 του Α.Ν. 1494/50 (181) κυρωθέντος υπό του Νόμ. 1593/50 (296) ως τούτο αντικατεστάθη υπό του άρθρ. 6 παρ. 3 του Νόμ. 3256/1955 (142) «περί τροποποιήσεως και συμπληρώσεως ενίων διατάξεων αφορωσών το Σώμα της Αστυνομίας Πόλεων», β)του Α.Ν. 1671/1951 «περί Υπουργικού Συμβουλίου και Υπουργείων» ως συνεπληρώθη δια του Νόμ. 3076/1954, γ)του Ν.Δ. 4426/64 «περί συστάσεως Υπουργείου Δημοσίας Τάξεως» (208), δ)του Α.Ν. 318/1968 (55) «περί τροποποιήσεως και συμπληρώσεως διατάξεων αφορωσών εις το Σώμα της Αστυνομίας Πόλεων», 2)την σύμφωνον γνώμην του Διοικητικού Συμβουλίου του Ε.Τ.Υ.Α.Π., διατυπωθείσαν εις το υπ’ αριθ. 330/6.4.1968 πρακτικόν συνεδριάσεως αυτού και 3)την υπ’ αριθ. 266/1968 γνωμοδότησιν του Συμβουλίου Επικρατείας, προτάσει του Ημετέρου επί της Δημοσίας Τάξεως Υπουργού, απεφασίσαμεν και διατάσσομεν: Άρθρον μόνον.-1.Το εφ’ άπαξ βοήθημα, το παρεχόμενον υπό του Επικουρικού Ταμείου Υπαλλήλων Αστυνομίας Πόλεων, μετά την δυνάμει του άρθρ. 1 του Α.Ν. 318/68 (55) καθιέρωσιν εν τη ιεραρχία των βαθμών του Σώματος Αστυνομίας Πόλεων και του βαθμού του Υπαρχηγού και την δια του άρθρ. 3 του αυτού Α. Νόμου εξομοίωσιν του Αρχηγού Αστυνομίας Πόλεων προς τον Αρχηγόν Χωροφυλακής και του Υπαρχηγού προς Υπαρχηγόν Χωροφυλακής, περί ου το άρθρ. 2 του υπ’ αριθ. 1082 από 31.12.1966 (294) Β.Δ/τος «περί καθορισμού του τρόπου και του ποσού του καταβλητέου εφ’ άπαξ βοηθήματος υπό του Επικουρικού Ταμείου Υπαλλήλων Αστυνομίας Πόλεων εις τους μετόχους τούτου», ορίζεται εις δραχ. 145.000 δια τον Αρχηγόν Αστυνομίας Πόλεων και 132.000 δια τον Υπαρχηγόν αυτής. 2.Από της ισχύος του παρόντος, το, εις τους εξερχομένους της υπηρεσίας μετόχους του Ε.Τ.Υ.Α.Π., καταβαλλόμενον εφ’ άπαξ βοήθημα, συμφώνως προς τας διατάξεις του ως άνω υπ’ αριθ. 1082/1966 Β.Δ/τος, ως τούτο τροποποιείται και συμπληρούται υπό της παρ. 1, καταβάλλεται ηυξημένον κατά 20%. Εις τον αυτόν επί της Δημοσίας Τάξεως Υπουργόν, ανατίθεμεν την δημοσίευσιν και εκτέλεσιν του παρόντος Δ/τος.   